เช็คด่วน! “กรมควบคุมโรค” เปิดขั้นตอนขอ “วัคซีนพาสปอร์ต” ก่อนเดินทางตปท.
กรมควบคุมโรค แจงขั้นตอน-เอกสารขอวัคซีนพาสปอร์ต เพื่อใช้เดินทางไป ตปท.โดยผู้ที่มีความประสงค์จะเดินทาง ต้องได้รับวัคซีนป้องกันโควิด-19ให้ครบถ้วนก่อน
กรมควบคุมโรค แจงขั้นตอน-เอกสารขอวัคซีนพาสปอร์ต เพื่อใช้เดินทางไป ตปท.โดยผู้ที่มีความประสงค์จะเดินทาง ต้องได้รับวัคซีนป้องกันโควิด-19ให้ครบถ้วนก่อน
1 มิ.ย. 2564

นายแพทย์ โอภาส การย์กวินพงศ์ อธิบดีกรมควบคุมโรค เปิดเผยว่า หลังจากประเทศไทยได้เริ่มฉีดวัคซีนป้องกันโรคโควิด-19 ให้กับประชาชนตั้งแต่วันที่ 28 ก.พ.2564 ที่ผ่านมา โดยผู้ที่ได้รับการฉีดวัคซีนครบถ้วนจะได้รับเอกสารรับรองการได้รับวัคซีนป้องกันโรคโควิด-19 ของประเทศไทยจากสถานพยาบาลที่ให้บริการ และหากมีความประสงค์จะเดินทางไปต่างประเทศสามารถขอรับหนังสือรับรองการสร้างเสริมภูมิคุ้มกันโรค กรณีวัคซีนป้องกันโรคติดเชื้อไวรัสโคโรนา 2019 (โควิด-19) เพื่อใช้สำหรับการเดินทางระหว่างประเทศได้เช่นกัน
ทั้งนี้ผู้ที่จะเดินทางไปต่างประเทศต้องได้รับการฉีดวัคซีนป้องกันโรคโควิด-19 ให้ครบถ้วนก่อน เพื่อให้ได้เอกสารรับรองการได้รับวัคซีนฯ ของประเทศไทย ส่วนเอกสารหลักฐานที่ต้องใช้ในการขอหนังสือรับรองการสร้างเสริมภูมิคุ้มกันโรคโควิด-19 เพื่อใช้สำหรับการเดินทางระหว่างประเทศ (เล่มเหลืองโควิด) มีดังนี้ หนังสือเดินทาง (Passport) ที่มีอายุการใช้งานเหลือมากกว่า 6 เดือน (ตัวจริงและสำเนา) , บัตรประชาชน (ตัวจริงและสำเนา), เอกสารรับรองการได้รับวัคซีนป้องกันโรคโควิด-19 ของประเทศไทย ที่ยืนยันได้ว่าบุคคลนั้นได้รับวัคซีนป้องกันโรคโควิด-19 ครบถ้วนแล้ว (ตัวจริงและสำเนา) และเตรียมค่าใช้จ่ายในการออกเอกสารรับรองฯ 50 บาทต่อเล่ม
ส่วนกรณีให้ผู้รับมอบอำนาจดำเนินการแทนต้องใช้เอกสารเพิ่มเติมอีก 2 รายการ คือ หนังสือมอบอำนาจฉบับจริง (ผู้มอบอำนาจ 1 คนต่อ 1 ฉบับ) และบัตรประจำตัวประชาชนของผู้รับมอบอำนาจ (ตัวจริงและสำเนา)
สำหรับในขณะนี้สามารถขอหนังสือรับรองฯ ได้ที่ 4 หน่วยงานในสังกัดกรมควบคุมโรค กระทรวงสาธารณสุข ได้แก่ สถาบันบำราศนราดูร จังหวัดนนทบุรี โทร 0 2951 1170 ถึง 79 ต่อ 3430 , สถาบันป้องกันควบคุมโรคเขตเมือง (สปคม.) กรุงเทพฯ โทร 0 2521 1668 , ด่านควบคุมโรคติดต่อระหว่างประเทศ ท่าอากาศยานสุวรรณภูมิ จังหวัดสมุทรปราการ อีเมล [email protected] และ กองโรคติดต่อทั่วไป อาคาร 5 ชั้น 6 กรมควบคุมโรค จังหวัดนนทบุรี โทร 0 2590 3232, 0 2590 3234 ถึง 35 หรืออีเมล[email protected] โดยติดต่อไปยังหน่วยงานข้างต้น เพื่อนัดหมายหรือยื่นเอกสารหลักฐานล่วงหน้า สอบถามเพิ่มเติมได้ที่สายด่วนกรมควบคุมโรค โทร.1422